b"\n_START_ARTICLE_\nAmazon.com\n_START_SECTION_\nHistorie\n_START_PARAGRAPH_\nAmazon.com ble grunnlagt som Cadabra.com i 1994 av Jeff Bezos som fikk ideen om \xc3\xa5 selge b\xc3\xb8ker online. Selve selskapet kom i gang i 1995, etter at Bezos skal ha skrevet businessmodellen til selskapet i bilen sin. Den f\xc3\xb8rste boken Amazon solgte var Fluid Concepts and Creative Analogies: Computer Models of the Fundamental Mechanisms of Thought av Douglas Hofstadter. _NEWLINE_Selskapet skiftet fort navn til amazon.com ettersom Cadabra kunne mistolkes som cadaver (engelske ordet for kadaver), og fikk derfor navnet etter verdens st\xc3\xb8rste elv i volum; Amazonas, som passet bra med tanke p\xc3\xa5 at selskapet skulle vokse til \xc3\xa5 bli et av de st\xc3\xb8rste IT-selskapene i verden mot slutten av 90-tallet. _NEWLINE_I 1999 hadde selskapet n\xc3\xa5dd sin absolutte topp p\xc3\xa5 b\xc3\xb8rsen, men ble kort tid etter rammet av dot-com boblen i mars 2000. Men takket v\xc3\xa6re en solid businessmodell fra Bezos, overlevde selskapet finansboblen og innen 2002 var selskapet tilbake p\xc3\xa5 rett kj\xc3\xb8l igjen. Selskapet har g\xc3\xa5tt over til \xc3\xa5 selge alt mulig, ikke bare b\xc3\xb8ker, og det varierer fra DVD'r til kj\xc3\xb8kkenutstyr. _NEWLINE_I starten av april 2008 hadde selskapet en markedsverdi p\xc3\xa5 ca. 32 milliarder dollar (rundt 160 milliarder kroner).\n_START_SECTION_\nVarehus\n_START_PARAGRAPH_\nSelskapet har store varehus i b\xc3\xa5de Nord-Amerika, Europa og Asia. I Europa er de stort sett plassert i England, men ogs\xc3\xa5 Tyskland og Frankrike. Varer leveres omtrent verden over. Selskapet har dessuten forskjellige websider for forskjellige land, og det er Canada, England, Tyskland, \xc3\x98sterrike, Frankrike, Kina og Japan som for \xc3\xb8yeblikket har sine egne sider."